
Nr. 01-02/2017
Latvijas Kartogrāfu un ģeodēzistu asociācija (turpmāk-LKĢA) ir iepazinusies ar noteikumu projektu "Latvijas Ģeotelpiskās informācijas aģentūras maksas pakalpojumu cenrādis un tā piemērošanas kārtība" (VSS-168). LKĢA izsaka iebildumu un prasa ar šī noteikumu projekta redakciju nodrošināt mērniekiem (mērniecības uzņēmumiem) bezmaksas LatPos reālā laika datu korekcijas.
Savu iebildumu LKĢA pamato ar sekojošiem argumentiem: 
1) Atbilstoši Ģeotelpiskās informācijas likuma 17.panta 3., 4., 14,un 16 daļām, ģeotelpiskās informācijas PAMATDATI ir informācija, ko, atbilstoši normatīvajiem aktiem, iegūst  kadastrālās uzmērīšanas , zemes ierīcības un ģeodēzijas speciālisti (turpmāk-mērnieki), kuri ir atbildīgi par iegūto datu kvalitāti (MK noteikumi Nr.1011 “Personu sertificēšanas un sertificēto personu uzraudzības kārtība ģeodēzijā, zemes ierīcībā un zemes kadastrālajā uzmērīšanā”)
2) Ģeotelpiskās informācijas likuma 11. panta 3. daļa nosaka, ka ģeotelpiskās informācijas pamatdatu iegūšanā, sagatavošanā un uzturēšanā izmanto Latvijas ģeodēzisko koordinātu sistēmu, Eiropas Vertikālās atskaites sistēmas realizāciju Latvijas teritorijā un 1993.gada topogrāfisko karšu sistēmu. 

3) Savukārt, ģeodēziskās atskaites sistēmas izveidi un uzturēšanu koordinē un uzrauga Latvijas Ģeotelpiskās informācijas aģentūra.

4) Atbilstoši Ģeotelpiskās informācijas likumam, Ģeodēziskās atskaites sistēmas realizācija ir ģeodēziskais tīkls, kura sastāvdaļas ir valsts ģeodēziskais tīkls un vietējais ģeodēziskais tīkls. 

5) Pastāvīgo globālās pozicionēšanas bāzes staciju sistēma "Latvijas Pozicionēšanas sistēma" (turpmāk-LatPos) ir valsts ģeodēziskā tīkla sastāvdaļa, kura nodrošina augstas precizitātes koordinātu noteikšanu apvidus objektiem, izmantojot Zemes mākslīgos pavadoņus.
Mērnieka pienākums ir iegūt kvalitatīvus ģeotelpiskās informācijas pamatdatus, savukārt valsts pienākums būtu nodrošināt mērnieku ar ģeodēziskās atskaites sistēmu, lai mērnieks varētu veikt sev uzticēto darbu. Ja LatPos ir valsts ģeodēziskā tīkla sastāvdaļa, tad maksas piemērošana  par tā lietošanu ir neloģiska, jo sanāk, ka valsts vēlās no mērnieka saņemt korektus datus, bet nedod rīkus šīs prasības realizēšanai.
Papildus LKĢA rosina uzsākt diskusiju par LatPos tīkla optimizāciju, pieaicinot mērniecības nozares ekspertus, kas ilgtermiņā varētu samazināt šīs sistēmas uzturēšanas izmaksas.
LKĢA valdes priekšsēdētājs Mārtiņš Rutkovskis

DOKUMENTS PARAKSTĪTS AR DROŠU ELEKTRONISKO PARAKSTU

